ಬೆಂಗಳೂರು ಬುಲ್ಸ್ ವಿರುದ್ಧ ಗೆಲುವಿನ ಪಟಾಕಿ ಸಿಡಿಸಿದ ಪಾಟ್ನಾ

ಬೆಂಗಳೂರು: ಕನ್ನಡಿಗ ಪ್ರಶಾಂತ್ ರೈ ನಾಯಕತ್ವದ ಪಾಟ್ನಾ ಪೈರೇಟ್ಸ್ ತಂಡ ಬೆಂಗಳೂರಿಗೆ ಸೋಲಿನ ರುಚಿ ತೋರಿಸಿದೆ. ಬುಲ್ಸ್ ವಿರುದ್ಧ ಪಾಟ್ನಾ 7 ಅಂಕಗಳ ಜಯ ದಾಖಲಿಸಿದೆ.

ಪಾಟ್ನಾದ ಬಲಿಷ್ಠ ಡಿಫೆನ್ಸ್‌ನಲ್ಲಿ ಒದ್ದಾಡಿದ ಬುಲ್ಸ್ ಸೋಲಿನ ಹಾದಿ ಹಿಡಿಯಿತು. ಪ್ರತಿ ಪಂದ್ಯದಲ್ಲೂ ರೈಡಿಂಗ್‍ನಲ್ಲಿ ಮಿಂಚುತ್ತಿದ್ದ ಪವನ್ ಶೆರವತ್ ಇಂದು ಪಾಟ್ನಾ ಕೋಟೆಯಲ್ಲಿ ಹಲವು ಬಾರಿ ಬಂಧಿಯಾದರು. ಪವನ್ 5 ರೈಡ್, 5 ಬೋನಸ್ ಸಹಿತ 10 ಅಂಕ ಸಂಪಾದಿಸಿದರೆ, ಪಾಟ್ನಾ ಪರ ಸುನಿಲ್ ತಮ್ಮ ಬಲಿಷ್ಠ ಬಾಹುಗಳಿಂದ ಬುಲ್ಸ್ ರೈಡರ್‌ಗಳನ್ನು ಹೆಡೆಮುರಿ ಕಟ್ಟಿ 9 ಟೇಕಲ್ ಪಾಯಿಂಟ್‍ಗಳನ್ನು ತನ್ನದಾಗಿಸಿ ಪಾಟ್ನಾಗೆ ಗೆಲುವಿನ ಮಾಲೆ ತೊಡಿಸಿದರು. ಇದನ್ನೂ ಓದಿ: ಕೊಹ್ಲಿ ನಾಯಕತ್ವ ತ್ಯಜಿಸಲು ಇದೇ ಕಾರಣ!

ಪಾಟ್ನಾ 16 ರೈಡ್, 17 ಟೇಕಲ್, 4 ಆಲೌಟ್, 1 ಇತರೆ ಪಾಯಿಂಟ್ ಸಹಿತ 38 ಅಂಕ ಗಳಿಸಿತು. ಇತ್ತ ಬುಲ್ಸ್ 17 ರೈಡ್, 13 ಟೇಕಲ್, 1 ಇತರೆ ಸಹಿತ 31 ಅಂಕ ಪಡೆಯಲಷ್ಟೇ ಶಕ್ತವಾಗಿ ಸೋಲು ಕಂಡಿತು. ಆದರೂ ಅಂಕಪಟ್ಟಿಯಲ್ಲಿ ಬುಲ್ಸ್ ಒಟ್ಟು 38 ಅಂಕಗಳೊಂದಿಗೆ ಮೊದಲ ಸ್ಥಾನದಲ್ಲಿ ಮುಂದುವರಿದಿದ್ದು, ಪಾಟ್ನಾ ಒಟ್ಟು 34 ಅಂಕಗಳೊಂದಿಗೆ ಮೂರನೇ ಸ್ಥಾನಕ್ಕೆ ಲಗ್ಗೆ ಇಟ್ಟಿದೆ. ಇದನ್ನೂ ಓದಿ: ಕ್ಯಾಪ್ಟನ್ ಕಿಂಗ್ ಕೊಹ್ಲಿ ಯುಗಾಂತ್ಯ – ಸಾಮಾಜಿಕ ಜಾಲತಾಣದಲ್ಲಿ ಕಿಚ್ಚು